《百字令 其一》
清代·吴重憙

秋光如许，更先知、秋冷瘦人应是。清减沈郎腰一搦，可与黄花相似。

枕上家山，灯前乡树，梦阻盈盈水。归期莫卜，莼鲈兴隔千里。

从此滚滚尘红，茫茫路黑，歧径迷杨子。爱赋刘安招隐句，只恐壮心难已。

一夜西风，满湖木叶，此际凉波起。怀人天末，扁舟我欲归矣。

作者简介：吴重憙，字仲怿，山东海丰人。同治壬戌举人，官至河南巡抚。有《石莲闇集》。